Tyskland under OL

Tyske utøvere har deltatt i de fleste olympiske leker siden de første moderne lekene i 1896. Tyskland har arrangert tre olympiske leker, Vinter-OL 1936 i Garmisch-Partenkirchen, Sommer-OL 1936 i Berlin og Sommer-OL 1972 i München. Tyskland var dessuten blitt valgt til å arrangere Sommer-OL 1916 som ble avlyst på grunn av første verdenskrig samt Vinter-OL 1940 som ble avlyst grunnet andre verdenskrig. Etter verdenskrigene ble Tyskland utestengt fra OL i 1920, 1924 og 1948. 

Fra og med Vinter-OL 1956 til og med Sommer-OL 1964 deltok tyske utøvere som Det forente Tyskland. Fra og med Vinter-OL 1968 til og med Sommer-OL 1988 deltok to separate tyske lag, Vest-Tyskland og Øst-Tyskland. Mens landet var delt, boikottet de tyske statene hvert sitt sommer-OL; i 1980 var Vest-Tyskland en av de 65 nasjonene som deltok i den internasjonale boikotten av sommer-OL 1980 i protest mot Sovjetunionens invasjon av Afghanistan, og i 1984 ble Øst-Tyskland med Sovjetunionen og flere andre i boikotten av Sommer-OL i Los Angeles. De to tyske lagene Vest-Tyskland og Øst-Tyskland konkurrerte dermed mot hverandre i fire sommerleker og seks vinterleker.

Utøvere for de forskjellige tyske lag har totalt vunnet 1723 medaljer, hvorav 564 gull, 577 sølv og 582 bronse. IOK deler disse medaljene blant fire landskoder; Tyskland – GER (1896–1952, 1992–), Det forente Tyskland – EUA (1956–1964), Vest-Tyskland – FRG (1968–1988) og Øst-Tyskland – GDR (1968–1988).

Den tyske delingen etter andre verdenskrig 
Etter at tyske organisasjoner hadde blitt oppløst av de allierte i 1947, anerkjente IOK i 1950 det omorganiserte Nationales Olympisches Komitee für Deutschland som nasjonal olympisk komité for hele Tyskland med base i Vest-Tyskland. Grunnet den kalde krigen ble den østtyske staten, Den tyske demokratiske republikk, dannet i oktober 1949 og en separat nasjonal olympisk komité for Øst-Tyskland ble etablert i 1951. Den ble ikke anerkjent med en gang av IOK, som frem til 1965 krevde at utøvere fra Øst-Tysklands olympiske komité skulle slå seg sammen med det tyske laget representert av komitéen i Vest-Tyskland. Dette laget deltok fra 1956 til 1964, og er av IOK i ettertid gitt navnet Det forente Tyskland (Équipe Unifiée d'Allemande – EUA), men ble på den tiden kun betegnet som Tyskland – GER. 

Som et resultat av at Tyskland ble delt, deltok to uavhengige tyske lag fra 1968 til 1988 i hver av lekene; de originale betegnelsene var GER for Forbundsrepublikken Tyskland (Vest-Tyskland) og GDR for Den tyske demokratiske republikk (Øst-Tyskland). I 1980 ble den vesttyske koden forandret til FRG, og IOK har i ettertid benyttet koden for hele perioden. Øst-Tyskland sluttet å eksistere i 1990, og staten ble innlemmet i Forbundsrepublikken Tyskland. Tyskland ble fra og med Vinter-OL 1992 igjen representert av ett lag betegnet som GER.

Tidlig på 1950-tallet hadde det fransk-okkuperte Saarland sin egen nasjonale olympiske komité og deltok i Sommer-OL i 1952, før de ble med som en del av det forente tyske laget i 1956 og ble innlemmet i Vest-Tyskland i 1957.

Medaljeoversikter

Eksterne lenker
 Tysklands OL-statistikk på Olympedia.org
 Vest-Tysklands OL-statistikk på Olympedia.org
 Øst-Tysklands OL-statistikk på Olympedia.org
 Tysklands OL-statistikk  på Sports-reference.com (inkluderer Det forente Tyskland)
 Vest-Tysklands OL-statistikk  på Sports-reference.com
 Øst-Tysklands OL-statistikk  på Sports-reference.com